Madonna (Künstlerin)
D Madonna [] (* 16. August 1958 z Bay City, Michigan als Madonna Louise Ciccone, syt irere Firmig 1967 Madonna Louise Veronica Ciccone) isch en US-amerikanischi Sängeri, Songschryberi, Schauspileri, Autorin, Regisseurin, Produzäntin und Designeri.

D Madonna isch i de 1980er Jahr mit Hits wie Like a Virgin (1984), Material Girl (1985), La Isla Bonita (1987) und Like a Prayer (1989) zum Megastar ugstige. Wyteri Wälthits wie Vogue (1990), Frozen (1998), Music (2000), Hung Up (2005),  4 Minutes (2008) und Give Me All Your Luvin (2012), mit dene si sich über Jahrzähnt a de Spitze vo de wältwyte Charts behauptet het, hend ire Ruef als globali Pop-Ikone gsteigeret. Si het zwüsche 300 und 350 Millione Tonträger wältwyt verchauft. Demit isch si di kommerziell erfolgrychsti Sängeri vo de Wält und uf Platz 4 vo de wältwyt erfolgrychste Interprete. Im Guinness-Buech vo de Rekord isch si im Lauf vo irere Karriere mehrfach als erfolgrychsti Musikeri vo de Wält und als Sängeri mit de meiste verchaufte Tonträger vo allne Zyte ufgfüehrt worde. I de Gschicht vo de amerikanische Billboard-Charts isch si der erfolgrychsti Solo-Künstler und rangiert hinder de Beatles uf Platz 2. Mit 50 Songs a de Spitze vonere singuläre Sparte vo de Billboard-Charts isch si dr ersti und bishär einzigi Künstler, wo so vili Nummer-eis-Hits i füüf verschidne Jahrzähnt het chönne erziile.

Iri Sticky & Sweet Tour (2008) und iri MDNA Tour (2012) sind uf de Plätz eis und drü vo de erfolgrychste Welttournee vonere Sängeri. Für d Musigfachzytschrift Rolling Stone isch iri Blond Ambition Tour (1990) „die grossartigsti Konzärttour vo de 90er-Jahr“. Währed ires Musigvideo zue Like a Prayer (1989) vom Musigsänder MTV zum popkulturell bahnbrächendste Musigvideo gwählt worden isch, gilted s Album Erotica (1992) als s kontrovärsiste Pop-Album vo de 1990er-Jahr.

D Madonna wird vo de Medie und irne Fans au als Queen of Pop bezeichnet. Zuedem gilted si als ersti Frau im Musigbusiness, wo jede Schritt vo irere Karriere kontrolliert und immer volli Verantwortung für ires Image i dr Öffentlichkeit träit het. Zäme mit em Michael Jackson und em Prince ghört d Madonna zu de drü wichtigste Verträtter vo de modärne Popmusig. Dur ire grosse kulturelle Yyfluss ghört si luut em Time-Magazine zu de 25 mächtigste Fraue vom letschte Jahrhundert.

Näbe sibe Grammys (u. a.  1998 für Ray of Light) het si au zwei Golden Globes (1997 für iri Darstellig vo de Evita Perón i de Musicalverfilmung Evita und 2012 für de Filmsong Masterpiece us em Film W.E., bi dem si au Regie gfüehrt het. Usserdem het si mehreri Chinderbüecher gschribe und isch 2008 i d Rock and Roll Hall of Fame ufgnuu worde. Si isch mit eme gschätzte Vermöge vo über 1 Milliarde US-Dollar eini vo de rychste Persone im Musiggschäft.

Weblink 

 Offizielle internationale Homepage (englisch)

Einzelnachwys 

Popsänger
Schauspiler
Regisseur
Model
Verfasser vo Chinder- und Jugendliteratur
Amerikanische Musiker
Pseudonym
US-Amerikaner
Läbigi Person
Frau